Työ- ja elinkeinoministeriö

Lausuntopyyntönne 18.6.2015

HANKINTALAIN KOKONAISUUDISTUKSEN VALMISTELUTYÖRYHMÄN MIETINTÖ

Pyydettynä lausuntonaan otsikkoasiassa Rikosseuraamuslaitos toteaa seuraavan.

Rikosseuraamuslaitos pitää hyvänä sitä, että uudessa hankintalaissa tullaan säilyttämään voimassa olevan lainsäädännön rakenne ja systematiikka, mikä helpottaa käytännön hankintatyötä ja oikeudellista tulkintaa samoin kuin se, että keskeinen terminologia pyritään pääosin säilyttämään entisellään.

Rikosseuraamuslaitoksen näkemyksen mukaan kansallisten kynnysarvojen nostaminen nykyisistä kynnysarvoista on perusteltua. Myös mm. yhteisen eurooppalaisen hankinta-asiakirjan käyttöönotto ja niihin liittyvä avoin tietopankki joustavoittaa menettelyä.

Sen sijaan sidosyksiköiden ulosmyynnin raja tulisi säädettävässä laissa määritellä direktiivin sallimaan 20 %:n ulosmyyntiin. Se edesauttaisi esimerkiksi Rikosseuraamuslaitoksen toiminnan tehostamista nykyistä paremmin.

Kokonaisuudessaan mietintö on perusteellisesti ja asiantuntevasti laadittu.

Esa Vesterbacka

pääjohtaja

Maria Majanen

lakimies